title: Cima
text: La cima ye lo cabalto d'una elevación de lo terreno, rodeyada por totz los costaus de puntos a menor altaria. En un mapa topografico prou detallau se puede reconoixer bella curva de livel arredol d'una cima. La forma d'una cima ye variable y bi ha unas denominacions populars chenericas descriptivas que condicionan oronimos concretos.
  
  Bi ha cimas planas (en los cabaltos de muelas y en penyas masivas), y cimas agudas formando picos, puntals u tucas.
  
  Cimas planas 
  
  Si una elevación ye feita d'estratos plans con capuzamiento horizontal lo cabalto presentará los estratos topograficament mes elevaus d'este conchunto, resistindo-se a desapareixer por erosión y con pendients quasi verticals (cinglos).
  
  Cimas agudas
  
  Pico 
  Ye una denominación cheneral en aragonés dende Ansó dica Benás pa describir cimas agudas, igual como las denominacions cognatas que se troban en atras luengas: pic (catalán, occitán, francés), peak (anglés), y pico (castellano).
  
  Punta y puntal 
  
  L'oronimo chenerico punta deriva de lo latín PŬNCTA ("estocada"). Ye una denominación prou cheneral, que presenta la variant punda en aragonés central.
  
  Tamién existe la forma derivada por sufixación con -al (puntal), que indica prominencia aguda de lo terreno. Tamién se troba en lo dominio lingüistico catalán a lo sud de las Garrigas.
  
  El Puntal del Cuerno (Cetina), ye una tautolochía oronimica.
  
  Tuca 
  Ye una denominación local pa describir cimas agudas en chistabín y benasqués, en continuidat cheografica con las denominacions locals de tuc y tuca en catalán ribagorzano y pallarés, y en occitán gascón. Se puede interpretar un orichen prerromán indoeuropeu d'esta palabra en θukka, que tamién se representa como tsukka, y ye la mesma que ha orichinau en aragonés zoca, en catalán soca, occitán soca/socha, en francés souche y en castellano tocón. En chistabín tamién se documenta la forma sufixada tucón pa tucas grans y prominents.
  
  Referencias
  
  Bibliografía 
   José Lugo Hubp: Diccionario geomorfológico.Instituto de Geografía UNAM, 2011.